Broj: 711-I-1437-M-266/22-02-23

Zagreb, 13. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Vjekoslava Maletića, općinskog načelnika Općine Ferdinandovac,** za davanjem mišljenja Povjerenstva, na 171. sjednici, održanoj 13. svibnja 2022., daje sljedeće:

**MIŠLJENJE**

**Obveznik Vjekoslav Maletić, općinski načelnik Općine Ferdinandovac, ne može istovremeno s obnašanjem navedene javne dužnosti biti član Školskog odbora Osnovne škole Ferdinandovac.**

Obrazloženje

Zahtjev za davanjem mišljenja Povjerenstva podnio je Vjekoslav Maletić, općinski načelnik Općine Ferdinandovac. U knjigama ulazne pošte Povjerenstva zahtjev je zaprimljen 11. svibnja 2022. pod poslovnim brojem 711-U-4963-M-266/22-01-2, povodom kojeg se vodi predmet broj M-266/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici slijedom čega je Vjekoslav Maletić, općinski načelnik Općine Ferdinandovac, obveznik navedenoga Zakona.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da obnaša dužnost općinskog načelnika Općine Ferdinandovac te postavlja pitanje smije li istovremeno biti član Školskog odbora Osnovne škole Ferdinandovac, kojoj je osnivač Koprivničko-križevačka županija, bez isplate naknade za rad u tom školskom odboru.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istoga članka ZSSI/21-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Stavkom 6. istoga članka ZSSI/21-a propisano je da se odredbe stavka 2. toga članka ne odnose na općinske načelnike, gradonačelnike, župane i njihove zamjenike.

Člankom 35. stavkom 1. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18., 98/19. i 64/20.) propisano je da su osnovne škole javne ustanove, a člankom 118. stavkom 1. istoga Zakona propisano je da školom upravlja školski odbor čime je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Iako školski odbor osnovne škole ima položaj upravnog vijeća ustanove, te je stoga obuhvaćen izuzetkom iz članka 18. stavka 2. ZSSI/21-a ako se radi o osnovnoj školi od posebnog interesa za jedinicu lokalne i područne (regionalne) samouprave, Povjerenstvo uzima u obzir odredbu stavka 6. istoga članka ZSSI/21-a kojom su od primjene stavka 2. ZSSI/21-a izrijekom izuzeti općinski načelnici, gradonačelnici, župani i njihovi zamjenici te ističe da obveznik kao općinski načelnik ne može istovremeno s obnašanjem navedene javne dužnosti biti član školskog odbora osnovne škole.

Slijedom navedenoga, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Vjekoslav Maletić, putem e-mail adrese
2. Objava na internetskoj stranici Povjerenstva
3. Pismohrana